প্রধানমন্ত্রীরদপ্তর
প্রধানমন্ত্রী দেওঘর উদ্ধার কাজে যুক্ত ব্যক্তিদের সঙ্গে মতবিনিময় করেছেন
“মানুষের উর্দির প্রতি যথেষ্ট আস্থা রয়েছে। সমস্যায় থাকা মানুষেরা যখন আপনাদের দেখতে পান, তাঁরা বিশ্বাস করেন, তাঁদের জীবন এখন নিরাপদ, তাঁদের মনে নতুন আশার সঞ্চার হয়”
সমস্যা যখন অধ্যাবসায় ও ধৈর্য্যের মাধ্যমে মোকাবিলা করা হয়, তখন সাফল্য নিশ্চিত
“পুরো অভিযানের মধ্য দিয়ে স্পর্শকাতরতা, সম্পদের প্রাচুর্য এবং সাহসের প্রতিফলন ঘটেছে”
“সবকা প্রয়াস – এই অভিযানেও গুরুত্বপূর্ণ ভূমিকা পালন করেছে”
নয়াদিল্লি, ১৩ এপ্রিল, ২০২২
প্রধানমন্ত্রী শ্রী নরেন্দ্র মোদী দেওঘরে কেবল কার দুর্ঘটনায় আটকে পড়া মানুষদের উদ্ধারে ভারতীয় বিমান বাহিনী, সেনাবাহিনী, জাতীয় বিপর্যয় মোকাবিলা বাহিনী, ইন্দো-টিবেটিয়ান বর্ডার পুলিশ , স্থানীয় প্রশাসন এবং সুশীল সমাজের যেসব সদস্যরা অংশ নেন, তাঁদের সঙ্গে মতবিনিময় করেছেন। কেন্দ্রীয় স্বরাষ্ট্র মন্ত্রী শ্রী অমিত শাহ, সাংসদ শ্রী নিশিকান্ত দুবে, কেন্দ্রীয় স্বরাষ্ট্র সচিব, সেনাবাহিনী ও বিমান বাহিনীর প্রধান এবং জাতীয় বিপর্যয় মোকাবিলা বাহিনী  ও ইন্দো-টিবেটিয়ান বর্ডার পুলিশের মহানির্দেশকরা এই অনুষ্ঠানে উপস্থিত ছিলেন।
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ উদ্ধারকাজে যুক্ত সকলের প্রশংসা করেন। তিনি বলেন, এই অভিযান সঠিক সমন্বয়ের একটি উদাহরণ। প্রধানমন্ত্রী শ্রী নরেন্দ্র মোদীর নেতৃত্বে বিপর্যয় ব্যবস্থাপনা এখন মানুষের প্রাণ বাঁচাতে বেশি গুরুত্ব দেয় ౼ আগে যা শুধু উদ্ধার কাজের মধ্যেই সীমাবদ্ধ থাকতো। আজ প্রতিটি মুহূর্তে জীবন বাঁচানোর জন্য একটি সুসংহত উদ্যোগ নেওয়া হয়। মন্ত্রী আরও বলেন, জাতীয় বিপর্যয় মোকাবিলা বাহিনী, রাজ্য বিপর্যয় মোকাবিলা বাহিনী, সশস্ত্র বাহিনী, আইটিবিপি এবং স্থানীয় প্রশাসন এই অভিযানে যেভাবে নিজেদের মধ্যে সমন্বয় বজায় রেখেছে, তা উদাহরণ হিসাবে থাকবে।
এই উপলক্ষে প্রধানমন্ত্রী উদ্ধারকারী দলগুলির ভূমিকারপ্রশংসা করেছেন এবং স্বজনহারা পরিবারগুলিকে সমবেদনা জানান। “আমাদের সশস্ত্র বাহিনী, বিমান বাহিনী, আইটিবিপি, এনডিআরএফ এবং পুলিশ বাহিনীর মতো দক্ষ বাহিনী থাকায় দেশ আজ গর্বিত। বিপর্যয়ের সময় দেশবাসীকে রক্ষা করার ক্ষমতা তাঁদের রয়েছে”। শ্রী মোদী বলেন, “গত তিনদিন ধরে দিন-রাত এক করে আপনারা একটি কঠিন উদ্ধার কাজ চালিয়েছেন। এর ফলে, দেশের বহু মানুষের জীবন রক্ষা পেয়েছে। বাবা বৈদ্যনাথজীর আশীর্বাদেই এটি সম্ভব হয়েছে”।
এনডিআরএফ – এর কর্মীরা যেভাবে সাহস ও কঠোর পরিশ্রমের মধ্য দিয়ে এই অভিযান চালিয়েছেন প্রধানমন্ত্রী তার প্রশংসা করেন। এনডিআরএফ – এর ইন্সপেক্টর/ জিডি শ্রী ওম প্রকাশ গোস্বামী এই অভিযানের বিষয়ে প্রধানমন্ত্রীকে বিস্তারিতভাবে জানিয়েছেন। প্রধানমন্ত্রী বলেন, সারা দেশ এনডিআরএফ – এর সদস্যদের সাহসিকতার প্রশংসা করে।
ভারতীয় বিমানবাহিনীর গ্রুপ ক্যাপ্টেন ওয়াই কে কান্ডলকর সঙ্কটের সেই মুহূর্তে বিমান বাহিনীর ভূমিকার কথা জানান। কেবল কারের তারের কাছে হেলিকপ্টারগুলিকে যে দক্ষতার সঙ্গে পাইলটরা নিয়ে গেছেন, প্রধানমন্ত্রী তার প্রশংসা করেন। ভারতীয় বিমান বাহিনীর সার্জেন্ট পঙ্কজ কুমার রানা কেবল কারের খারাপ অবস্থার মধ্যে কিভাবে আটকে পড়া যাত্রীদের গরুড় কমান্ডোরা উদ্ধার করেছেন, সে বিষয়ে বিস্তারিতভাবে জানিয়েছেন। তিনি বলেন, সেই সময় শিশু ও মহিলা সহ সমস্ত যাত্রীরা বিপর্যস্ত অবস্থায় ছিলেন। বিমান বাহিনীর সদস্যদের অতুলনীয় সাহসের শ্রী মোদী প্রশংসা করেছেন।
দেওঘরের দামোদর রোপওয়ের শ্রী পান্নালাল যোশী বহু যাত্রীকে রক্ষা করেছেন। তিনি এই উদ্ধারকাজে সাধারণ নাগরিকদের ভূমিকার কথা তুলে ধরেন। প্রধানমন্ত্রী বলেন, আমাদের সংস্কৃতির অন্যতম অঙ্গ হ’ল অপরকে সাহায্য করে। এইসব মানুষদের মানসিকতা ও সাহসিকতার তিনি প্রশংসা করেন।
আইটিবিপি-র সাব-ইন্সপেক্টর শ্রী অনন্ত পান্ডে অভিযানে বাহিনীর ভূমিকার কথা বিস্তারিতভাবে জানান। তিনি বলেন, আটকে পড়া যাত্রীদের মনোবলের কারণে আইটিবিপির প্রাথমিক সাফল্য অর্জিত হয়েছে। পুরো উদ্ধারকারী দলের ধৈর্য্যের প্রশংসা করে প্রধানমন্ত্রী বলেছেন, যখন অধ্যাবসায় ও ধৈর্য্যের সঙ্গে সঙ্কট মোকাবিলা করা হয়, তখন সাফল্য নিশ্চিত।
দেওঘরের জেলাশাসক ও ডেপুটি কমিশনার শ্রী মঞ্জুনাথ ভজনকারি অভিযানে স্থানীয় পর্যায়ের সমন্বয়ের বিষয়ে বিস্তারিত জানান। বিমান বাহিনীর সদস্যরা না আসা পর্যন্ত কিভাবে যাত্রীদের মনোবল অটুট রাখা হয়েছে, বিভিন্ন সংস্থার মধ্যে সমন্বয় ঘটিয়ে সকলের মধ্যে যোগাযোগ গড়ে তোলা হয়, সে সম্পর্কে তিনি বিস্তারিত জানান। যথাযথ সময়ে প্রধানমন্ত্রী সাহায্য করায় জেলাশাসক তাঁকে ধন্যবাদ জানান। শ্রী মোদী বলেন, জেলাশাসক যেভাবে বিজ্ঞান ও প্রযুক্তির মাধ্যমে অভিযান চালিয়েছেন, সেটি যথাযথ নথিভুক্ত করা প্রয়োজন। এর ফলে, ভবিষ্যতে এ ধরনের দুর্ঘটনা এড়ানো যেতে পারে।
অভিযানে সেনাবাহিনীর ভূমিকার কথা উল্লেখ করে ব্রিগেডিয়ার অশ্বিনী নায়ার জানান, নীচু জায়গার কেবল কার থেকে উদ্ধার কাজ শুরু করা হয়। পুরো কাজে সমন্বয়, গতি ও পরিকল্পনার জন্য প্রধানমন্ত্রী বাহিনীর প্রশংসা করেন।
শ্রী মোদী বলেন, এ ধরনের কাজে সঠিক সময়ে ব্যবস্থা নেওয়া অত্যন্ত গুরুত্বপূর্ণ। কারণ, এর মাধ্যমেই সাফল্য অর্জিত হয়। তিনি বলেন, উর্দি পরিহিত জওয়ানদের দেখে মানুষ আশ্বস্ত হন। মানুষের উর্দির প্রতি যথেষ্ট আস্থা রয়েছে। সমস্যায় থাকা মানুষেরা যখন আপনাদের দেখতে পান, তাঁরা বিশ্বাস করেন, তাঁদের জীবন এখন নিরাপদ, তাঁদের মনে নতুন আশার সঞ্চার হয়।
শ্রী মোদী অভিযানের সময় শিশু ও প্রাপ্ত বয়স্কদের চাহিদার বিষয়টিকে অগ্রাধিকার দেওয়ায় সন্তোষ প্রকাশ করেন। বাহিনীর সদস্যদের অংশগ্রহণের প্রশংসা করে তিনি বলেন, অধ্যাবসায় ও ধৈর্য্যের জন্যই এই অভিযানে সাফল্য এসেছে। চাহিদা অনুযায়ী সম্পদ ও সরঞ্জাম সরবরাহ করার বিষয়ে সরকারের অঙ্গীকারের কথা তিনি আবারও উল্লেখ করেন। পুরো অভিযানের মধ্য দিয়ে স্পর্শকাতরতা, সম্পদের প্রাচুর্য এবং সাহসের প্রতিফলন ঘটেছে।
প্রধানমন্ত্রী বলেন, যাত্রীরাও এখানে তাঁদের ধৈর্য্য ও সাহসের পরিচয় দিয়েছেন। সাধারণ মানুষ যেভাবে অধ্যাবসায়ের সঙ্গে এই অভিযানে যুক্ত হয়েছেন তিনি তারও প্রশংসা করেন। যেসব যাত্রীকে উদ্ধার করা হয়েছে, তাঁদের অভিনন্দন জানিয়ে শ্রী মোদী বলেছেন, “এই সঙ্কট আরও একবার প্রমাণ করলো যে, যখনই কোনও বিপর্যয় দেশের উপর আঘাত হানবে, আমরা ঐক্যবদ্ধভাবে সেই সঙ্কট মোকাবিলা করবো এবং বিজয়ী হব। এই অভিযানেও সবকা প্রয়াস গুরুত্বপূর্ণ ভূমিকা পালন করেছে”।
শ্রী মোদী স্বজনহারা পরিবারগুলিকে সমবেদনা জানান এবং আহতদের দ্রুত আরোগ্য কামনা করেন। তাঁর বক্তব্যের শেষে তিনি এই কাজে যুক্ত প্রত্যেককে অভিযানের বিষয়ে বিস্তারিতভাবে নথিভুক্ত করার অনুরোধ জানান। এর ফলে, ভবিষ্যতে এ ধরনের পরিস্থিতি মোকাবিলা করা সহজ হবে।
CG/CB/SB
(